钦定古今图书集成/明伦汇编/官常典/第206卷 > 张镒
## 钦定古今图书集成/明伦汇编/官常典/第206卷 > 张镒

按《唐书》本传：“镒字季权，一字公度，国子祭酒后引五
世孙也。父齐丘，朔方节度使、东都留守。镒以荫授左
卫兵曹参军，郭子仪表为元帅府判官，累迁殿中侍
御史。乾元初，华原令卢枞以公事谯责邑人齐令诜。
令诜，宦人也，衔之，构枞罪。镒按验当免官，有司承风
以死论，镒不直之，乃白其母曰：‘今理枞，枞免死而镒
坐贬。嘿则负官，贬则为太夫人忧，敢问所安’？”母曰：“儿
无累于道，吾所安也。”遂执正其罪，枞得流，镒贬抚州
司户参军，徙晋陵令。江西观察使张镐表为判官，迁
屯田、右司二员外郎。居母丧，以孝闻。不妄交游，特与
杨绾、崔祐甫善。大历初，出为濠州刺史，政条清简，延
经术士，讲教生徒。比去州，升明经者四十人。李灵耀
反于汴，镒团阅乡兵，严守御，有诏褒美，擢侍御史兼
缘淮镇守使。以最迁寿州刺史。历江西、河中观察使。
不阅旬，改汴滑节度使，以病固辞，诏留私第。建中二
年，拜中书侍郎、同中书门下平章事。明年，以两河用
兵，诏省薄御膳及皇太子食物，镒因奏“减堂飧钱及
百官禀奉三分一以”助用度。时黜陟使裴伯言荐潞
州处士田佐，时诏除右拾遗、集贤院直学士。镒以为
礼轻，恐士不劝，复诏州县吏以绢百匹、粟百石就家
致聘，佐时卒不至。郭子仪婿太仆卿赵纵为奴告，下
御史劾治，而奴留内侍省。镒奏言：“贞观时，有奴告其
主谋反者。”太宗曰：“谋反理不独成，尚当有他人论之，
岂藉奴告耶？”乃著令，奴告主者斩。由是贱不得干贵，
下不得陵上，教本既修，悖乱不萌。顷者长安令李济，
以奴得罪，万年令霍晏，因婢坐谴舆台下类，主反畏
之。悖慢成风，渐不可长。建中元年五月辛卯诏书：“奴
婢告主，非谋叛者，同自首法，并准律论。”由是狱诉衰
息。今纵事非叛逆，而奴留禁中，独下纵狱，“情所不厌。
且将帅功孰大于子仪，冢土仅干两婿。前已得罪，纵
复继之，不数月，斥其三婿。假令纵实犯法，事不缘奴，
尚宜录勋念亡，以从荡宥，况为奴所愬耶？陛下方贵
武臣以讨贼，彼虽见宠一时，不能忘怀于异日也。”帝
纳之，贬纵循州司马，杖奴死，镒召子仪家僮数百，暴
示奴尸。卢杞忌镒刚直，欲去之。时朱泚以卢龙卒戍
凤翔，帝择人以代，杞即谬曰：“凤翔将校，班秩素高，非
宰相信臣，不可镇抚，臣宜行。”帝不许，杞复曰：“陛下必
以臣容貌蕞陋，不为三军所信，恐后生变。臣不敢自
谋，惟陛下择之。”帝乃顾镒曰：“文武兼资，望重内外，无
易卿者，其为朕抚卢龙士。”乃以中书侍郎为凤翔、陇
右节度使。镒知为杞阴中，然辞穷，因再拜受诏。顷之，
与吐蕃相尚结赞盟清水，约牛马为牲。镒耻与盟，将
末杀其礼，乃绐语吐蕃以羊豕犬代之。帝幸奉天，镒
罄家赀，将自献行在。而营将李楚琳者，常事朱泚，得
其心，军司马齐映等谋曰：“楚琳必为乱。”乃遣屯陇州，
楚琳知之，稽故未行。镒以帝在外，心忧惑，谓己亟去，
不为备。楚琳夜率其党王汾、李卓、牛僧伽等作乱。齐
映自窦出，齐抗托佣皆免，镒缒城走，不及远，与二子
为候骑所执，楚琳杀之，属官王沼、张元度、柳遇、李淑
皆死。诏赠镒太子太傅。